คลังคุยธปท.รับมือค่าเงิน
“ประสาร” เชิญ “กิตติรัตน์” หารือปัญหาค่าเงินบาทหลัง กนง. มีมติเอกฉันท์ไม่ลดดอกเบี้ยนโยบาย
21 ก.พ. 2556

“ประสาร” เชิญ “กิตติรัตน์” หารือปัญหาค่าเงินบาทหลัง กนง. มีมติเอกฉันท์ไม่ลดดอกเบี้ยนโยบาย
น.ส.ยิ่งลักษณ์ ชินวัตร นายกรัฐมนตรี ระบุว่า มอบหมายให้นายกิตติรัตน์ ณ ระนอง รองนายกรัฐมนตรีและ รมว.คลัง ไปหารือกับธนาคารแห่งประเทศไทย (ธปท.) เกี่ยวกับค่าเงินบาทและหามาตรการบรรเทาผลกระทบด้านเศรษฐกิจที่อาจเกิดขึ้น  ภายหลังที่คณะกรรมการนโยบายการเงิน (กนง.) มีมติเอกฉันท์ให้คงดอกเบี้ยนโยบายไว้ที่ 2.75% เนื่องจากบอร์ดส่วนใหญ่เห็นว่า อัตราดอกเบี้ยปัจจุบันเหมาะสมกับสภาพเศรษฐกิจแล้ว 
ดังนั้น ในวันที่ 21 ก.พ. นายประสาร ไตรรัตน์วรกุล ผู้ว่าการ ธปท. ได้เชิญนายกิตติรัตน์ไปรับประทานอาหารกลางวันและหารือร่วมกัน ณ วังบางขุนพรหม ซึ่งเป็นที่ทำการของ ธปท.
ส่วนความเสี่ยงค่าเงินบาท มีความเห็นจาก นายศรัณย์ ภู่พัฒน์ หัวหน้าเจ้าหน้าที่บริหารธุรกิจตลาดเงิน ธนาคารทหารไทย ในฐานะประธานชมรม เอซีไอ ประเทศไทย กล่าวว่า จากภาวะที่ 3 เสาหลักทางเศรษฐกิจโลก อย่างสหรัฐ สหภาพยุโรปและญี่ปุ่น มีแนวโน้มเติบโตในระดับต่ำและคาดว่าจะต้องใช้มาตรการผ่อนคลายเชิงปริมาณ (คิวอี) เพื่อแก้ปัญหาไปอีกอย่างน้อย 12 ปี ทำให้มองว่าค่าเงินบาทจะต้องเผชิญกับการแข็งค่าอย่างต่อเนื่อง โดยมีโอกาสหลุดระดับ 29 บาทต่อเหรียญสหรัฐได้ในระยะปานกลางและมีความเป็นไปได้ที่เงินบาทจะแข็งค่าสู่ระดับ 25 บาทต่อเหรียญสหรัฐ ซึ่งเป็นระดับก่อนเกิดวิกฤตปี 40 ภายใน 3-4 ปีข้างหน้า